**ETTEPANEK NR 5 – Looma äravõtmise regulatsiooni muutmine**

Alates 2021 jõustunud loomakaitseseaduse (LoKS) § 64 muudatuste kohaselt ei anta enam äravõetud looma üle kohaliku omavalitsuse üksusele ning kehtestati ka reeglid, mis võimaldavad korrakaitseorganil otsustada looma võõrandamisega seotud asjaolusid vajadusel ise, andmata loomapidajale sellist kohustust. Seetõttu ei ole meie seniselt esitatud ettepanekud selles küsimuses enam asjakohased.

Küll aga ei ole jätkuvalt määratud politseile õigust looma äravõtmiseks. Arvestades, et looma äravõtmise vajadust esineb praktikas ka peale tööaega ning ka nädalavahetustel ja riigipühadel, mil Põllumajandus- ja Toiduameti ametnikud ei tööta, peaks looma äravõtmise õigus olema ka Politsei- ja Piirivalveameti ametnikul. Meie praktikast on ka näiteid, kus looma äravõtmise juhtumeid esineb nädalavahetustel ning PTA ametnike kättesaamine nende töövälisel ajal on olnud keeruline väljakutse, tihtipeale lausa võimatu. Mõnel juhul on see õnnestunud. Ka politsei on PTA töövälisel ajal ilmnenud juhtumitel pöördunud meie poole, olles arvamusel, et looma ei saa omanike juurde jätta. Paraku on ka vastupidiseid olukordi – loom jäetakse politsei poolt abita, sest viidatakse äravõtmise õiguse puudumisele.

Teeme ettepaneku lisada LoKS-i §-i 648 järgmises sõnastuses:

***§ 648 Looma hoiule võtmine***

*Politsei- ja Piirivalveametil on õigus võtta loom hoiule käesoleva seaduse nõuete olulise rikkumise korral, mis ilmneb nädalavahetusel või riigipühal või muul Põllumajandus- ja Toiduameti töövälisel ajal. Hoiule võtmisel rakendab Politsei- ja Piirivalveamet korrakaitseseaduse § 52 lg 2 sätteid seni, kuni saab looma anda üle Põllumajandus- ja Toiduametile, kes rakendab looma nõuetekohase pidamisega seotud kohustuse ülevõtmise sätteid*.